Der kendes kun meget lidt til van der Meulens privatliv. Han var sandsynligvis født i Antwerpen, hvor han studerede under Willem van Cleve den Yngre i 1543 og blev optaget i Sankt Lukasgildet i 1552. Fra september 1560 var han at finde i London, hvor han fik indfødsret den 4. februar 1562. I 1561 var den engelske købmand John Dymocke (eller Dymoch) i Sverige, hvor han på Elizabeths vegne forhandlede ægteskab med Erik 14. af Sverige. Med sig havde han en hollandsk maler, benævnt "Master Staffan", for at han skulle male et portræt af kongen. Antagelig var Steven van der Meulen denne maler. I 1935 identificerede W. G. Constable portrættet, som er et maleri, der i dag hænger på Gripsholm Slot i den svenske by Mariefred, nær Stockholm. I det førnævnte nyligt fundne testamente, dateret den 5. oktober 1583 (under en pestepidemi i London), fremgår det, at hans kone og børn var bosiddende med ham i London da han døde.